ມະຫາວິທະຍາໄລແຫ່ງຊາດ ເປີດຫຼັກສູດປະລິນຍາເອກ ສາຂາເສດຖະສາດ
ຄະນະເສດຖະສາດ ແລະ ບໍລິຫານທຸລະກິດ (ຄສບ) ມະຫາວິທະຍາໄລແຫ່ງຊາດ (ມຊ) ໄດ້ຈັດພິທີເປີດຫຼັກສູດປະລິນຍາເອກ ສາຂາເສດຖະສາດ ເພື່ອສ້າງບຸກຄະລາກອນໃຫ້ມີຄວາມຮູ້ທາງດ້ານເສດຖະສາດໃນລະດັບສູງ, ສາມາດນຳໃຊ້ຄວາມຮູ້ດັ່ງກ່າວເຂົ້າໃນການພັດທະນາປະເທດຊາດຕາມແນວທາງນະໂຍບາຍຂອງພັກ ແລະ ລັດວາງອອກຢ່າງມີປະສິດທິພາບ. ພິທີເປີດຫຼັກສູດດັ່ງກ່າວ, ໄດ້ຈັດຂຶ້ນເມື່ອວັນທີ 10 ຕຸລາ ຜ່ານມາ ທີ່ສະໂມສອນ ຄະນະເສດຖະສາດ ແລະ ບໍລິຫານທຸລະກິດ ມຊ ໂດຍໃຫ້ກຽດເຂົ້າຮ່ວມຂອງທ່ານ ສຈ.ປອ ສົມສີ ຍໍພັນໄຊ ວ່າການອະທິການບໍດີ ມະຫາວິທະຍາໄລແຫ່ງຊາດ, ທ່ານ ປທ. ເພັດສະໝອນ ພົມມະວົງ ວ່າການຄະນະບໍດີ ຄະນະເສດຖະສາດ ແລະ ບໍລິຫານທຸລະກິດ, ພ້ອມດ້ວຍຮອງອະທິການບໍດີ, ຫົວໜ້າກົມ-ຮອງຫົວໜ້າກົມທີ່ກ່ຽວຂ້ອງຈາກ ກະຊວງສຶກສາທິການ ແລະ ກິລາ, ຫົວໜ້າຫ້ອງການ, ຮອງຄະນະບໍດີ, ແຂກທີ່ຖືກເຊີນ ຕະຫຼອດຮອດພະນັກງານ ຄູອາຈານ ແລະ ນັກສຶກສາເຂົ້າຮ່ວມ.
ຈຸດປະສົງຂອງການເປີດຫຼັກສູດປະລິນຍາເອກ ສາຂາເສດຖະສາດ ໃນຄັ້ງນີ້ ເພື່ອສ້າງນັກຄົ້ນຄວ້າໃຫ້ມີຄວາມເຂັ້ມແຂງທາງດ້ານການຄົ້ນຄວ້າວິທະຍາສາດ ແລະ ນັກວິຊາການທາງດ້ານເສດຖະສາດ ສາມາດເຮັດບົດຄົ້ນຄວ້າວິທະຍາສາດ ແລະ ສ້າງນະໂຍບາຍສະໜັບສະໜູນການພັດທະນາເສດຖະກິດ-ສັງຄົມ ໃນຍຸກທີ່ມີການເຊື່ອມໂຍງກັບພາກພື້ນ ແລະ ສາກົນ; ພັດທະນາບຸກຄະລາກອນຂອງ ຄສບ ໃຫ້ມີຄວາມເຂັ້ມແຂງທາງດ້ານວິຊາການທີ່ມີຄຸນນະພາບ, ເປັນຜູ້ຊ່ຽວຊານທາງດ້ານເສດຖະສາດ ເພື່ອພັດທະນາທາງດ້ານເສດຖະກິດສັງຄົມໃຫ້ມີຄວາມຍືນຍົງ; ສ້າງນັກສຶກສາໃຫ້ກາຍເປັນຜູ້ນຳໜ້າໃນການພັດທະນາທີ່ມີຄຸນສົມບັດ, ຄວາມຮູ້ ຄວາມສາມາດທາງດ້ານເສດຖະສາດ; ການສ້າງຫຼັດສູດດັ່ງກ່າວ ແມ່ນມີຄວາມໝາຍຄວາມສຳຄັນ ເພື່ອສ້າງບຸກຄະລາກອນໃຫ້ມີຄວາມຮູ້ທາງດ້ານເສດຖະສາດຂັ້ນສູງ ແລະ ສ້າງນັກວາງແຜນທີ່ມີຄວາມຊຳນານສະເພາະດ້ານ.